Si Geronimo Iquin, suspek sa pamamaril at pagsagasa sa isang traffic enforcer sa Quezon City. Larawan mula sa Aparri, Cagayan police

MANILA - Naaresto na ng pulisya ang motoristang bumaril at nanagasa pa sa isang traffic enforcer sa Quezon City nitong Biyernes.

Sa panayam ng DZMM, sinabi ni Quezon City Police District director, Senior Superintendent Guillermo Eleazar na nasakote ang suspek na si Geronimo Iquin sa isang hotel sa Aparri, Cagayan Lunes.

Narekober na rin ang sasakyang gamit ng suspek na inabandona sa Antipolo City.

Ayon kay Eleazar, nagtatrabaho si Iquin bilang isang mekaniko at ipinagawa lamang sa kanya ng isang kliyente ang naturang kotse.

Ginamit niya ito papunta sa Barangay Bagong Silang, kung saan mayroon sana siyang kukumpunihing truck.

"It so happened lang na nag-park siya illegally and then nasita po siya ng traffic enforcer na nagresulta po sa insidente," sabi ng pulis.

Nagdilim aniya ang paningin ni Iquin nang makitang nabaklas na ng traffic enforcer na si Ernesto Paras Jr. ang plaka ng sasakyan.

Nang mabigong pakiusapan ang biktima na ibalik ang plaka, kumuha ang suspek ng baril mula sa kotse at binaril ang traffic enforcer, batay na rin sa kuha ng CCTV camera.

"Nakita natin na nakatakbo pa after tamaan, hindi agad namatay itong biktima subalit naubos niya (Iquin) iyung limang bala. Nakaluhod pa kaya pinukpok niya sa ulo. Pag-alis nga po, sinagasaan pa niya,"ani Eleazar.

"Sabi niya po, init lang talaga ng ulo kaya niya nagawa iyun."